Ma vertel van ‘wonderwerk’ ná hek op seun (3) valJanco Coetzee in die hospitaal. Foto: Verskaf Die ma van ŉ driejarige seuntjie van Mooinooi in Noordwes het Woensdag gesê dit is ŉ wonderwerk dat hy nie breinskade opgedoen het nie nadat ŉ swaar staalhek Saterdag op hom geval het. Janco Coetzee is vier dae lank in die waakeenheid van ŉ hospitaal in Pretoria behandel nadat hy ernstige kopwonde opgedoen het. Maryke Coetzee, Janco se ma, het Woensdag aan Maroela Media gesê ondanks die ernstige aard van Janco se beserings en die feit dat hy vier dae lank in die waakeenheid moes wees, het hy wonderbaarlik goed herstel. Janco is Dinsdag uit die waakeenheid na ŉ gewone saal oorgeskuif en sal later vandag uit die hospitaal ontslaan word. “Dit is ŉ wonderwerk, daar is geen ander manier om dit te beskryf nie. As jy gesien het hoe hy gelyk het toe hy by die hospitaal aangekom het, sal jy nie kan glo dat hy so vinnig herstel het nie,” het Maryke gesê. “Die dokter het vir ons gesê hy het net betyds by die hospitaal aangekom, anders sou Janco doodgebloei het. Die dokters kan self nie glo dat hy geen breinskade opgedoen het nie.” Janco Coetzee in die hospitaal. Foto: Verskaf Maryke vertel Janco en sy tweelingbroer het die naweek by hul oom in Pretoria gekuier toe die voorval gebeur het. “Ons weet glad nie hoe dit gebeur het nie. Die hek het nooit gelyk asof hy gaan omval of dat hy nie stewig is nie. Hy moes net op ŉ manier van sy spoor afgeglip en op Janco geval het.” Janco is dadelik na ŉ hospitaal gehaas vir behandeling. “Die vel agter sy kop het heeltemal oopgebars en aan die voorkant by sy regteroog was daar ook ŉ reusewond. Die vel was tot op die been oop. Daar was so baie bloed. Hulle moes ook in die teater vir hom bloed gee omdat hy soveel verloor het,” het Maryke gesê. “Sy ogie was baie erg geswel en het eers gister vir die eerste keer oopgegaan. Maar hy kan 100% sien met die ogie en daar is geen skade aan sy brein nie. Sy skedel is nie eens gekraak nie. Die dokter sê wel die wenkbrou bo sy regteroog sal nooit weer teruggroei nie, so hy sal in ŉ latere stadium mediese tatoeëring moet kry sodat dit lyk asof hy ŉ wenkbrou het.” Sy sê Janco het ook verbasend genoeg geen pyn nie en dit gaan baie goed met hom ondanks die traumatiese ervaring. “Ons het letterlik duisende boodskappe ontvang van mense wat vir hom bid. Dit was net ongelooflik. Ek is só dankbaar, want ek weet dit kon soveel erger gewees het.”